b'\n_START_ARTICLE_\nSkumsikader\n_START_SECTION_\nUtseende\n_START_PARAGRAPH_\nSkumsikader er mellom 3,5 og 12 mm lange. Alle har sett disse insektene, som gj\xc3\xb8r sm\xc3\xa5 hopp n\xc3\xa5r de blir skremt. De kan opptre sv\xc3\xa6rt tallrikt, ofte p\xc3\xa5 tr\xc3\xa6r eller i gress og busker._NEWLINE_De er ofte lyse eller m\xc3\xb8rkere brun. Mange har m\xc3\xb8rkere eller lyse partier p\xc3\xa5 vingene, gjerne som flekker eller striper. _NEWLINE_Hos de \xc2\xabstore skumsikadene\xc2\xbb g\xc3\xa5r overgangen mellom forryggen og hodet i en vinkelformet innskj\xc3\xa6ring, og ikke i som en jevn bue, slik som de \xc2\xabsm\xc3\xa5 skumsikadene\xc2\xbb._NEWLINE_Issen er ofte spiss, framoverettet og g\xc3\xa5r over i pannen i en litt butt bue. Munnen er plassert langt ned, nesten under hodet. P\xc3\xa5 denne m\xc3\xa5ten f\xc3\xa5r hodet en slags \xc2\xabb\xc3\xa5tform\xc2\xbb (baugen). _NEWLINE_Munnen (rostrum), er en flerleddet sugesnabel, som den bruker til \xc3\xa5 stikke inn i planter og bladnerver, for \xc3\xa5 suge plantesaft. Den korte snabelen ligger bakover b\xc3\xb8yd, under hodet og mellom fremste l\xc3\xa5r, n\xc3\xa5r den ikke er i bruk. Antennen hos flere arter er ganske kort, de f\xc3\xb8rste ledd er noe tykkere og kortere enn resten. \xc3\x98ynene er runde og sitter godt ut p\xc3\xa5 siden av hodet._NEWLINE_Vingene holdes taklagt bakover kroppen i hvile. De fremste, er dekkvinger, mer l\xc3\xa6raktige og uten et tydelig ribbenett. De bakre vinger er flyvevinger, gjennomskinnelige og er uten farge. Skumsikader er ganske gode til \xc3\xa5 fly, men bruker vanligvis bare \xc3\xa5 ta sv\xc3\xa6rt korte flygeturer._NEWLINE_De har kraftige bakbein og kan gj\xc3\xb8re lange hopp, om de blir skremt.\n_START_SECTION_\nLevevis\n_START_PARAGRAPH_\nSkumsikader er best kjent fra nymfestadiet, der de lever i busker, tr\xc3\xa6r og gressenger innhyllet i skummet de selv produserer. Her har de beskyttelse mot fiender og t\xc3\xb8rker ikke ut selv om solen skulle skinne. Skummet er en v\xc3\xa6ske de utskiller gjennom endetarms\xc3\xa5pningen (anus), denne v\xc3\xa6sken blandes med luft slik at luftboblene (skum) oppst\xc3\xa5r. Dette skummet ligner spytt, og er trolig opphav til mange myter og lokalenavn p\xc3\xa5 skumsikadene. _NEWLINE_Skumsikader lever gjerne p\xc3\xa5 litt lune og soleksponerte steder. Alle lever av \xc3\xa5 suge plantesaft fra vertsplanten. Noen arter lever p\xc3\xa5 flere planteslag, mens andre har bare en vertsplante._NEWLINE_Eggene legges p\xc3\xa5 plantevev i noen sm\xc3\xa5 snitt i planten, hunnen lager under eggleggningen._NEWLINE_Nymfene har flere hudskift og ligner mer og mer p\xc3\xa5 de voksne (imago), for hvert hudskifte. Skumsikader har ufullstendig forvandling, overgang fra nyklekt larve til det voksne kj\xc3\xb8nnsmodne insektet, g\xc3\xa5r gradvis gjennom flere nymfestadier.'